AfriForum verkla Mbalula oor gesinsvakansie na DubaiFikile Mbalula, deesdae die minister van vervoer. (Foto: GCIS) Die burgerregtegroep AfriForum gaan vandag sélf strafregtelike klagte van geldwassery en korrupsie teen die minister van vervoer, Fikile Mbalula, aanhangig maak. Monique Taute, hoof van AfriForum se teenkorrupsie-eenheid, het gesê die organisasie het die Openbare Beskermer (OB) reeds in 2017 gevra om die Mbalulas se reis na Dubai te ondersoek. Hy was toe die minister van sport. Die reis is in 2016 onderneem. Mbalula het destyds gesê hy het nie geweet hoeveel die hele reis gekos het, tot ŉ reisagent vir betaling gevra het nie. Die OB het in Desember verlede jaar haar verslag oor die reis vrygestel en bevind nadat Mbalula nie vir die vakansie kon betaal nie, hy vir Yusuf Dockrat, hoof van Sedgars Sport, vir geld daarvoor gevra het. Dockrat het na bewering tussen R300 000 en R680 000 opgedok. Taute het gesê dié verhouding tussen Mbalula en Dockrat is moontlik onvanpas en kon ŉ onregverdige voordeel aan Dockrat gegee het. EWN het destyds berig Sedgars Sport het in daardie stadium sake gedoen met die Suid-Afrikaanse Sportkonfederasie en Olimpiese Komitee (Saskok). In haar verslag het die OB aanbeveel dat die saak na die Nasionale Vervolgingsgesag (NVG) vir verdere ondersoek verwys word. “Die NVG het egter nog geen stappe teen Mbalula gedoen nie,” het Taute gesê. Sy het gesê waar die proses vantevore tussen die OB en die NVG was, is AfriForum nou sélf die klaer in die saak en kan hy dit dus fyner dophou. As die NVG dus besluit om Mbalula nié te vervolg nie, kan AfriForum hom moontlik privaat laat vervolg. “Hierdie is moontlik weer ŉ geval van ŉ politikus wat homself as verhewe bo die wet ag. Die saak moet behoorlik ondersoek word, sonder vrees, guns of vooroordeel,” het Taute gesê. Die klagte word vanoggend by die Brooklyn-polisiestasie in Pretoria ingedien.